**Gara Községi Önkormányzata Képviselő-testületének 7/2023. (V. 30.) önkormányzati rendelete**

**a nem közművel összegyűjtött háztartási szennyvíz begyűjtésére vonatkozó közszolgáltatásról**

Gara Községi Önkormányzat Képviselő-testülete a vízgazdálkodásról szóló 1995. évi LVII. törvény 45. § (6) bekezdésében kapott felhatalmazás alapján, a vízgazdálkodásról szóló 1995. évi LVII. törvény 4. § (2) bekezdés d) pontjában és a 44/C § (2) bekezdésében, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 11. pontjában meghatározott feladatkörében eljárva, a környezet védelmének általános szabályairól szóló 1995. évi LIII. törvény 48. § (3) bekezdésében biztosított véleményezési jogkörben eljáró Bács-Kiskun Vármegyei Katasztrófavédelmi Igazgatóság véleményének kikérésével a következőket rendeli el.

**A közszolgáltatás tartalma és területe**

**1. §**

(1) A nem közművel összegyűjtött háztartási szennyvíz begyűjtésére vonatkozó közszolgáltatás a háztartási szennyvíz keletkezési helyéről vagy átmeneti tárolóból – közcsatornára való bekötés vagy helyben történő tisztítás és befogadóba vezetés hiányában – ártalmatlanítás céljából gépjárművel történő átvételének, elszállításának, kezelésének igénybevételére vonatkozó szolgáltatás.

(2) A rendelet hatálya nem terjed ki az ipari szennyvízre és a veszélyes hulladékokra, valamint az ezzel összefüggő tevékenységekre.

(3) A rendelet területi hatálya Gara község közigazgatási területére terjed ki.

**A közszolgáltató és az ártalmatlanító hely**

**2. §**

(1) A nem közművel összegyűjtött háztartási szennyvíz begyűjtésére vonatkozó közszolgáltatást Gara község közigazgatási területén kizárólagosan a „Bakos” Szolgáltató és Kereskedelmi Kft (székhely: 6500 Baja, III. ker. Tanya 20., cégjegyzékszám: 03-09-102213, képviselő: Bakos Józsefné) jogosult és köteles ellátni Gara Községi Önkormányzattal kötött szerződés alapján 2032. december 31. napjáig. Nem jelenti a közszolgáltatás kizárólagosságának sérelmét, ha a közszolgáltató tevékenységének ellátása során a jogszabályi keretek között a közszolgáltatási szerződésben meghatározottak szerint közreműködőt vagy teljesítési segédet vesz igénybe.

(2) A közszolgáltató által rendszeresen ellátandó működési terület az 1. § (3) bekezdésben meghatározott terület.

(3) A nem közművel összegyűjtött általa begyűjtött háztartási szennyvizet a közszolgáltató a Gara 059/9 hrsz. alatt kijelölt ártalmatlanító helyen, a BAJAVÍZ Baja és Térsége Víz- és Csatornamű Kft. (székhely: 6500 Baja, Mártonszállási út 81.) által üzemeltetett garai szennyvíztisztító telep szennyvízfogadó műtárgyában köteles elhelyezni.

**A közszolgáltatás ellátásának rendje és módja, az ingatlantulajdonos és a közszolgáltató jogai és kötelezettségei**

**3. §**

(1) Az ingatlan tulajdonosa a nem közművel összegyűjtött szennyvíz begyűjtésére kizárólag a rendeletben kijelölt közszolgáltatót veheti igénybe.

(2) A közszolgáltató köteles a tulajdonos bejelentésétől számított 48 órán belül a szolgáltatást elvégezni.

(3) Az ingatlan tulajdonosa köteles gondoskodni a nem közművel összegyűjtött háztartási szennyvíz kezelésére közműpótló berendezést létesíteni, és a keletkezett szennyvizet ebbe gyűjteni.

(4) A nem közművel összegyűjtött háztartási szennyvíz begyűjtését, rendszeres elszállíttatását, annak begyűjtésére feljogosított közszolgáltatónak történő átadással az ingatlantulajdonosnak kell biztosítani.

(5) A közszolgáltató a közszolgáltatást a hatályos vonatkozó jogszabályok és a közszolgáltatási szerződés szerint köteles ellátni.

(6) A közszolgáltatás végrehajtásának az ingatlantulajdonos érdekében felmerült ok miatt történt meghiúsulása esetén az ingatlantulajdonos köteles a közszolgáltató kiszállásával kapcsolatos díjakat megtéríteni.

**A közszolgáltatási szerződés tartalmi elemei**

**4. §**

(1) A 2. § (1) bekezdése szerinti feladat ellátására, az ott megnevezett közszolgáltatóval az önkormányzat vízgazdálkodásról szóló 1995. évi LVII. törvény 44/G. §-ának figyelembevételével közszolgáltatási szerződést köt.

(2) A közszolgáltatási szerződésben rögzíteni kell különösen:

*a)* a közszolgáltatás tárgyát, időtartamát, a közszolgáltatás kizárólagosságát,

*b)* a közszolgáltató kötelezettségét,

*c)* az önkormányzat kötelezettségét,

*d)* a közszolgáltatási díjjal kapcsolatos kikötéseket.

**A közszolgáltatás igénybevételének módja és feltételei**

**5. §**

(1) Az ingatlantulajdonos és a közszolgáltató közötti jogviszonyt a közszolgáltatás igénybevételének ténye hozza létre.

(2) Az ingatlantulajdonos a jogszabályi előírásoknak megfelelően köteles gondoskodni az ingatlanán keletkező nem közművel összegyűjtött háztartási szennyvíz összegyűjtéséről, köteles a közszolgáltató részére a begyűjtés szükségességet a közszolgáltató által meghatározott, a közszolgáltatási szerződéseben rögzített módon bejelenteni, majd a begyűjtés keretében a szennyvizet a közszolgáltató részére átadni.

(3) Ismeretlen összetételű szennyvizet veszélytelenségének vagy veszélyességének megállapításáig veszélyes hulladéknak kell tekinteni, amely esetekben a közszolgáltató – a jogszabályi előírásoknak figyelembevételével megfelelő intézkedések mellett – annak elszállítását megtagadhatja.

(4) A közszolgáltató a háztartási szennyvíz elszállítását köteles megtagadni, ha a szennyvíz a kijelölt átadási helyen jogszabály alapján nem helyezhető el, továbbá, ha a jogszabály ezt részére előírja. Egyebekben a nem közművel összegyűjtött háztartási szennyvíz begyűjtése kizárólag jogszabályban meghatározott esetben szüneteltethető vagy korlátozható.

(5) A közszolgáltatás végrehajtásának az ingatlantulajdonos érdekkörében felmerült ok miatt történt meghiúsulása esetén az ingatlantulajdonos kötelese a közszolgáltató kiszállásával kapcsolatos díjakat megtéríteni.

**Az időlegesen vagy nem használt ingatlanokra vonatkozó szabályok**

**6. §**

(1) Ha az ingatlantulajdonos időlegesen, vagy szezonális jelleggel használja ingatlanát, nyilatkozatot tehet a közszolgáltató felé. A nyilatkozatnak tartalmaznia kell, hogy az ingatlanban bejelentett lakóhellyel nem rendelkezik senki.

(2) A nyilatkozatot a szezonális használatot megelőzően legalább 15 nappal kell eljuttatni a közszolgáltató részére.

(3) A nyilatkozat alapján a közszolgáltatást időlegesen igénybe vevőnek a közszolgáltatással kapcsolatos kötelezettségei is erre az időszakra terjednek ki.

(4) A nem használt ingatlan tulajdonosai évente legalább egy alkalommal kötelesek ellenőrizni a közműpótló berendezés telítettségét.

**A közszolgáltatási díj**

**7. §**

(1) Az ingatlantulajdonosnak a közszolgáltatás igénybevételéért két tényezős – begyűjtés – és ürítési díjból álló – közszolgáltatási díjat kell fizetnie, amelynek legmagasabb egységnyi díját az 1. melléklet tartalmazza.

(2) A közszolgáltatási díjat a nem közművel összegyűjtött szennyvíz mennyiségével arányosan kell meghatározni.

(3) Az ingatlanon elszállításra átvett nem közművel összegyűjtött háztartási szennyvíz mennyiségét a közszolgáltató szállító gépjárművébe beépített szintmérő alapján kell meghatározni.

(4) A díjfizetésre kötelezett ingatlantulajdonos a közszolgáltatás teljesítésével egyidejűleg köteles a számlát kiegyenlíteni.

(5) A közszolgáltató minden évben egy alkalommal, legkésőbb tárgyév október 31. napjáig kezdeményezheti a közszolgáltatási díj felülvizsgálatát a közszolgáltatással kapcsolatos költségeinek – költségelemzéssel alátámasztottan – változása függvényében.

**Személyes adatok kezelésére vonatkozó rendelkezések**

**8. §**

(1) A közszolgáltató a közszolgáltatás ellátásával összefüggésben, kizárólag a közszolgáltatást igénybe vevő személyek nyilvántartása érdekében, a közszolgáltatás igénybevételének időtartama alatt jogosult a közszolgáltatást igénybe vevő nevét, lakcímét, születési helyét és idejét, anyja nevét, mint személyes adatot kezelni.

(2) Az ingatlantulajdonos köteles az (1) bekezdésben meghatározott adatokat a közszolgáltatónak 30 napon belül bejelenteni, ha tulajdonosváltozás vagy egyéb ok folytán a közszolgáltatás igénybevételére kötelezetté válik, vagy megszűnik.

(3) A közszolgáltató köteles az ingatlantulajdonos adatainak kezelésével összefüggésben a mindenkor hatályos adatvédelmi rendelkezéseket betartani.

**Záró rendelkezések**

**9. §**

Hatályát veszti Gara Községi Önkormányzat Képviselő-testületének az 5/2014. (II.12.) önkormányzati rendelete.

**10. §**

Ez a rendelet a kihirdetését követő napon lép hatályba.

 Faa Béla Hódosné dr. Süke Amália

 polgármester jegyző

**Kihirdetési záradék:**

E rendelet 2023. május 30. napján kihirdetve.

 Hódosné dr. Süke Amália

 jegyző

*1. melléklet a 7/2023. (V. 30.) önkormányzati rendelethez*

**Közszolgáltatási díj**

A nem közművel összegyűjtött háztartási szennyvíz begyűjtésére vonatkozó közszolgáltatás díja 2023.06.01. napjától határozatlan ideig tartó díjfizetési időszakra:

1. A nem közművel összegyűjtött háztartási szennyvíz begyűjtésének nettó alapdíja 2384 Ft/m3

2. A nem közművel összegyűjtött háztartási szennyvíz nettó ürítési díja: 216 Ft/m3.

3. A közszolgáltatás díja összesen nettó 2600 Ft/m3